NWU ontken dat SAID-hoof se MBA nagegaan word | Maroela Media
Makheke-Mokhuane tydens haar verskyning voor die Nugent-kommissie. Foto: Brenda Masilela/ANA
Die Noordwes-Universiteit (NWU) het ontken dat sy sakeskool Mmamathe Makhekhe-Mokhuane, inligtingshoof by die Suid-Afrikaanse Inkomstediens (SAID), se MBA-kwalifikasie laat hersien.
Louis Jacobs, woordvoerder van die universiteit, het gesê mediaberigte dat die NWU skarrel om seker te maak dat haar kwalifikasie op peil is, is onwaar.
Jacobs verduidelik dat Makhekhe-Mokhuane haar MBA einde 2003 aan die Universiteit van Noordwes (voorheen die Universiteit van Bophuthatswana) verwerf het.
"Ek het dit met die direkteur van die sakeskool bespreek en daar is geen sprake daarvan [van die hersiening] nie," het Jacobs gesê.
Maroela Media het vroeër berig Makhekhe-Mokhuane het Saterdag in 'n verklaring om verskoning gevra vir haar onsamehangende onderhoud op die SAUK se Morning Live-program, asook haar getuienis voor die kommissie Woensdag.
"My gedrag, liggaamstaal en houding kon die indruk gewek het van arrogansie, ongeërgdheid en onprofessionele gedrag, en het my bevoegdheid en kennis in twyfel getrek," lui die verklaring.
"Dit is jammer en betreurenswaardig. Hiervoor neem ek ten volle verantwoordelikheid. Ek vra om verskoning aan almal wat ek teleurgestel of aanstoot gegee het deur hoe ek albei situasies hanteer het. Daar is geen verskoning of regverdiging hiervoor nie."
Makhekhe-Mokhuane het die verklaring afgesluit deur te sê sy is jammer dat sy nie voldoen het aan die hoë standaarde van professionaliteit en bevoegdheid "waaraan my kollegas en portuurgroep my ken nie".
Makhekhe-Mokhuane het verlede week 'n huishoudelike naam geword nadat 'n bisarre TV-onderhoud wat sy met die SAUK gevoer het soos 'n veldbrand op sosiale media versprei het.
Makheke-Mokhuane het later dieselfde dag voor regter Robert Nugent verskyn waar sy onder meer moes getuig oor die SAID se infrastruktuur, maar het hier nie veel beter gevaar nie.
Sy het op 'n vraag oor wat sy bedoel het in haar voorlegging toe sy verwys het na die lang ampstermyne van SAID-werknemers, oor die Drakensberg Seunskoor begin praat. "Die Drakensberg Seunskoor is in 1867 op die been gebring en in 2018 word meisies steeds nie toegelaat om te sing nie."
Tydens die SAUK-onderhoud het sy in 'n stadium vir die onderhoudvoerder gevra: "Mevrou, kan jy my beskerming bied teen jouself?" Dié vreemde uitlating is só wyd op sosiale media versprei dat dit intussen in talle grappe gebruik en selfs in 'n spottende liedjie omskep is.
Mmamathe Makhekhe-Mokhuane NWU SAID
Ek is seker die NWU moet dit doen, of anders spreek dit boekdele van die MBA graad en die mense (lees kaders) wat dit daar verwerf.
Ek 'n basiese begrip vir Engels word benodig om die graad te verwerf, nie waar nie!!
Sommer terselfdetyd haar matrieksertifikaat ook laat nagaan.
Ek stem saam Koos.
Behalwe die ligaams gedrag will dit voorkom asof die gebrek aan IT kennis die sondebok is.
Die vraag is, HOEKOM sy so ge antwoord het. Is sy rerig onbevoegd, of het sy n kalmeerpil of 2 ingehad… sy moet heerself verduidelik. Ek gee nie om vir n verduideliking nie. Ek wil weet hoekom!